CELEX: 62016TN0875
Language: el
Date: 2016-12-12 00:00:00
Title: Υπόθεση T-875/16: Προσφυγή της 12ης Δεκεμβρίου 2016 — Falcon Technologies International κατά Επιτροπής

13.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 46/23
            
         Προσφυγή της 12ης Δεκεμβρίου 2016 — Falcon Technologies International κατά Επιτροπής
   (Υπόθεση T-875/16)
   (2017/C 046/26)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Falcon Technologies International LLC (Ras Al Khaimah, Ενωμένα Αραβικά Εμιράτα) (εκπρόσωποι: R. Sciaudone και G. Arpea, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να υποχρεώσει την Επιτροπή να προσκομίσει την τελική έκθεση,
            
         
               —
            
            
               να ακυρώσει την προσβαλλόμενη απόφαση, και
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας.
            
         
      Λόγοι και κύρια επιχειρήματα
   
   Η παρούσα προσφυγή στρέφεται κατά της αποφάσεως της Επιτροπής της 14ης Οκτωβρίου 2016, με την οποία η τελευταία απέρριψε επιβεβαιωτική αίτηση της προσφεύγουσας για απόκτηση προσβάσεως στο έγγραφο «Τελική έκθεση αξιολογήσεως του ICIM (φορέα πιστοποιήσεως συστημάτων διαχειρίσεως ποιότητας, Ιταλία) (NB 0425), η οποία πραγματοποιήθηκε στο πλαίσιο κοινής διαδικασίας αξιολογήσεως των κοινοποιημένων οργανισμών [ΓΔ Υγείας και Ασφάλειας των Τροφίμων (SANTE) 2015-7552]».
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Πρώτος λόγος, με τον οποίον προβάλλεται παράβαση του άρθρου 4, παράγραφος 2, πρώτη περίπτωση, του κανονισμού 1049/2001 (1)
               
               
                           —
                        
                        
                           Η προσφεύγουσα προβάλλει, πρώτον, εσφαλμένη εφαρμογή της έννοιας των εμπορικών συμφερόντων κατά το άρθρο 4, παράγραφος 2, πρώτη περίπτωση, του κανονισμού 1049/2001. Το πόρισμα της τελικής εκθέσεως, η οποία εκδόθηκε κατόπιν πλήρους διοικητικής διαδικασίας σχετικά με τη συμμόρφωση του ICIM (φορέα πιστοποιήσεως συστημάτων διαχειρίσεως ποιότητας) προς τους κανόνες του εκτελεστικού κανονισμού (ΕΕ) 920/2013 (2), ο οποίος εφαρμόζεται στους κοινοποιημένους οργανισμούς, δεν περιέχει καμία πληροφορία η οποία, κατά παράδοση, να θεωρείται εμπορική. Σε κάθε περίπτωση, η προβαλλόμενη προσβολή της φήμης, που προέκυψε από τη δημοσιοποίηση της τελικής εκθέσεως, δεν επαρκεί καθεαυτή για να εφαρμοστεί η παρέκκλιση του άρθρου 4, παράγραφος 2, πρώτη περίπτωση, του κανονισμού 1049/2001. Δεύτερον, η προσβαλλόμενη απόφαση δεν παραθέτει με σαφή, αναλυτικό και κατηγορηματικό τρόπο τα στοιχεία που οδήγησαν την Επιτροπή στο να θεωρήσει την πρόσβαση της Falcon Technologies International LLC στην τελική έκθεση επιζήμια για τον ICIM (φορέα πιστοποιήσεως συστημάτων διαχειρίσεως ποιότητας), ούτε, κατά μείζονα λόγο, παρέχει πληροφορίες για το αποτέλεσμα της σταθμίσεως μεταξύ των υποτιθέμενων εμπορικών συμφερόντων του ICIM (φορέα πιστοποιήσεως συστημάτων διαχειρίσεως ποιότητας) και του συμφέροντος των εμπορικών εταίρων του –συμπεριλαμβανομένης της προσφεύγουσας– να γνωρίζουν την αξιοπιστία του κοινοποιημένου οργανισμού.
                        
                     
         
               2.
            
            
               Δεύτερος λόγος, με τον οποίον προβάλλεται ότι εσφαλμένα αποκλείστηκε η ύπαρξη υπέρτερου δημοσίου συμφέροντος, καθώς και εσφαλμένη ερμηνεία και εφαρμογή του άρθρου 4, παράγραφος 2, in fine, του κανονισμού 1049/2001
               
                           —
                        
                        
                           Η προσβαλλόμενη απόφαση πρέπει να ακυρωθεί καθόσον η Επιτροπή απέκλεισε, αφενός, την ύπαρξη υπέρτερου δημοσίου συμφέροντος, το οποίο επιβάλλει τη δημοσιοποίηση, και, αφετέρου, την ύπαρξη άλλων δημόσιων συμφερόντων τα οποία υπερισχύουν των συμφερόντων που προστατεύονται κατά το άρθρο 4, παράγραφος 2, πρώτη περίπτωση, του κανονισμού 1049/2001. Η προσφεύγουσα υποστηρίζει ότι, κατά παράβαση της νομολογίας, και συγκεκριμένα της αποφάσεως Επιτροπή κατά EnBW (3), η ουσιαστική φύση της τελικής εκθέσεως, προς τον σκοπό της δικαστικής προστασίας ενώπιον των εθνικών δικαστηρίων, παραβλέφθηκε και δεν εξελήφθη ως υπέρτερο δημόσιο συμφέρον. Η προσβαλλόμενη απόφαση είναι, σε κάθε περίπτωση, εσφαλμένη και λόγω του ότι η Επιτροπή δεν θεώρησε ως υπέρτερο δημόσιο συμφέρον την προστασία του ανταγωνισμού και της δημόσιας υγείας.
                        
                     
         
               3.
            
            
               Τρίτος λόγος, με τον οποίoν προβάλλεται εσφαλμένη ερμηνεία και εφαρμογή του άρθρου 4, παράγραφος 6, του κανονισμού 1049/2001
               
                           —
                        
                        
                           Τέλος, η Επιτροπή, παραβιάζοντας της αρχής της αναλογικότητας, δεν εξέτασε δεόντως τη δυνατότητα παροχής μερικής προσβάσεως στην τελική έκθεση. Το διοικητικής φύσεως πόρισμα της Επιτροπής θα μπορούσε να μην δημοσιοποιηθεί καθόσον αφορούσε ευαίσθητα ή αντικειμενικώς απόρρητα δεδομένα. Τίποτα δεν εμπόδιζε την Επιτροπή να καταρτίσει μια μη εμπιστευτική έκδοση της τελικής εκθέσεως, η οποία θα καθιστούσε δυνατή την επαρκή κατανόηση της αξιολογήσεως του ICIM (φορέα πιστοποιήσεως συστημάτων διαχειρίσεως ποιότητας) από την προσφεύγουσα, χωρίς να αποκαλύπτονται με αυτήν (αν και απίθανο) τυχόν πληροφορίες που συνιστούν εμπορικό απόρρητο.
                        
                     
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).
   
      (2)  Εκτελεστικός κανονισμός (ΕΕ) 920/2013 της Επιτροπής, της 24ης Σεπτεμβρίου 2013, σχετικά με τον ορισμό και την εποπτεία των κοινοποιημένων οργανισμών βάσει της οδηγίας 90/385/ΕΟΚ του Συμβουλίου για τα ενεργά εμφυτεύσιμα ιατρικά βοηθήματα και της οδηγίας 93/42/ΕΟΚ του Συμβουλίου για τα ιατροτεχνολογικά προϊόντα.
   
      (3)  Βλ. απόφαση του Δικαστηρίου της 27ης Φεβρουαρίου 2014, C-365/12 P, Επιτροπή κατά EnBW, σκέψη 107.